b"\n_START_ARTICLE_\nN'Djamena\n_START_SECTION_\nZgodovina\n_START_PARAGRAPH_\nN'Djamena je dobila ime po bli\xc5\xbenji ribi\xc5\xa1ki vasici Am-Djamena ljudstva Kotoko. V 19. stoletju je ozemlju vladal sudanski lovec na su\xc5\xbenje Rabih al-Zubajr, ki so ga leta 1900 v bitki na sosednjem bregu reke \xc5\xa0ari premagale in ubile francoske sile. Takrat so postavili par trdnjav, Fort Kousseri na kraju bitke in Fort Lamy na nasprotnem bregu, poimenovano po majorju, ki je prav tako umrl v boju. Naselje, ki je nastalo okrog slednje, so Francozi dolo\xc4\x8dili za administrativno sredi\xc5\xa1\xc4\x8de tega dela Francoske ekvatorialne Afrike, a je skozi vse kolonialno obdobje ostalo majhno mestece. Med drugo svetovno vojno je predstavljalo pomembno voja\xc5\xa1ko bazo francoske vojske._NEWLINE_Po osamosvojitvi \xc4\x8cada izpod francoske oblasti leta 1960 je Fort Lamy do\xc5\xbeivljal hitro rast kot administrativno in trgovsko sredi\xc5\xa1\xc4\x8de, od 53.000 prebivalcev leta 1958 na 130.000 leta 1972 in ve\xc4\x8d kot 600.000 leta 2000. Leta 1973 je diktator Fran\xc3\xa7ois Tombalbaye zapovedal\xc2\xa0\xc2\xbbafrikanizacijo\xc2\xab\xc2\xa0krajevnih imen in preimenoval prestolnico v N'Djamena. Vse od njegovega strmoglavljenja leta 1975 pretresajo dr\xc5\xbeavo nasilni spopadi med vladnimi silami in razli\xc4\x8dnimi uporni\xc5\xa1kimi skupinami, prebivalstvo N'Djamene pa se kljub temu pove\xc4\x8duje zaradi priseljevanja v razmeroma varno urbano okolje."